मांगों को लेकर चरणबद्ध तरीके से आंदोलन करने का फैसला किया
कोयला खदान शिक्षक मोर्चा द्वारा 8 मार्च को अपनी विभिन्न मांगों को ले सीसीएल मुख्यालय रांची में काला विल्ला लगाकर एक दिवसीय मौनव्रत, सत्याग्रह हवन कार्यक्रम के लिए बेरमो कोयलांचल संपर्क अभियान चलाया। इसके तहत कथारा, बीएंडके एवं ढोरी प्रक्षेत्र स्थित सीसीएल के शिक्षकों ने बैठक की। बीएंडके प्रक्षेत्र के शिक्षकों की बैठक संत अन्ना उवि कुरपनिया में हुई। इसकी अध्यक्षता प्रधानाचार्या सिस्टर टेरेसिता ने किया।
यहां बतौर अतिथि सीसीएल इकाई के अध्यक्ष प्यारेलाल यादव, महासचिव जेपी पांडेय, सीआईएल के कोषाध्यक्ष गुलाब प्रसाद, संयुक्त महामंत्री राम अयोध्या सिंह ने कार्यक्रम को संबोधित किया साथ ही आंदोलन की रूपरेखा पर विस्तार से प्रकाश डाला। मोर्चा के नेताओं ने बताया कि कोयला मंत्रालय एवं कोल इंडिया प्रबंधन के आदेशों के विपरीत सीसीएल के शिक्षकों को मासिक वेतन में पांच से सात हजार काट कर मात्र तीन हजार रुपए किया गया। वहीं सात विद्यालयों को बंद कर दिया गया। 2001 से 2008 तक किए गए वेतन कटौती का भुगतान अब तक नहीं किया गया। पूर्व के आंदोलन के उपरांत सीसीएल मुख्यालय रांची कल्याण विभाग द्वारा लिखित आश्वासन को पूरा नहीं किया गया। शिक्षक मोर्चा ने अपनी मांगों को लेकर चरणबद्ध तरीके से आंदोलन करने का निर्णय लिया है। इसमें 8 मार्च को सीसीएल मुख्यालय के समक्ष मोर्चा से जुड़े सैकड़ों शिक्षक काला बिल्ला लगाकर मौनव्रत सत्याग्रह आंदोलन करेंगे। वहीं 24 मार्च को सीसीएल मुख्यालय में मानव श्रृंखला सत्याग्रह आंदोलन करेंगे। सात अप्रैल को पेट पर रोटी बांधकर सत्याग्रह आंदोलन, 22 अप्रैल को सीसीएल कार्मिक निदेश के आवास के समक्ष महामंत्री बीके सिंह 24 घंटे का अनशन करेंगे। 5 मई को सीएमडी के आवास के समक्ष 48 घंटे का अनशन करेंगे। यहां निर्णय लिया गया कि 8 मार्च को सीसीएल इकाई के सभी विद्यालय बंद रहेंगे। आंदोलन की सफलता के लिए कमेटी बनाई गई है जो अपने क्षेत्र में आंदोलन का प्रचार प्रसार एवं भागीदारी का नेतृत्व करेगी। बैठक में रमेंद्र तिवारी, देवेंद्र कुमार पांडेय, रंजन मोहन कंठ, नागेंद्र प्रसाद सिन्हा आदि थे।
बैठक में उपस्थित कोयला खदान शिक्षक मोर्चा के सदस्य।
hin_Deva hin_Deva hin_Deva hin_Deva